बिना NOC रिलीज की वेब सीरीज; छात्रा के यौन शोषण-बच्चों के शराब पीने के दृश्य-FIR
Haryana Sonipat Sports School Web Series Controversy. हरियाणा के सोनीपत के एक राजकीय स्कूल में तैयार हुई एक वेब सीरीज में अत्यंत आपत्तिजनक सीन को लेकर हंगामा मच गया है।
हरियाणा के सोनीपत के एक राजकीय स्कूल में तैयार हुई एक वेब सीरीज में अत्यंत आपत्तिजनक सीन को लेकर हंगामा मच गया है। इस वेब सीरीज में हालांकि स्कूल के नाम का एक अक्षर बदल दिया गया है, लेकिन स्कूल का लोगो व बच्चों की वर्दी से बहुत कुछ पहचान में आ रहा है।
अश्लील दृश्य और गाली गलौज तो इसमें है ही, साथ में बच्चों को हॉस्टल में सिगरेट और शराब पीते दिखाया गया है। यहां तक कि इसमें एक छात्रा से शिक्षक अश्लील मांग तक करता नजर आया है। विवाद के बाद स्कूल प्रबंधन ने शूटिंग करने वाली कंपनी व इसके निदेशकों के खिलाफ थाने में केस दर्ज करा दिया है। स्कूल प्रबंधन का आरोप है कि उनको रिलीज करने से पहले वेब सीरीज दिखाई नहीं गई और इस कारण उन्होंने NOC भी नहीं दी। पुलिस मामले की जांच कर रही है।
दिसंबर, 2021 में हुई शूटिंग
बताया गया है कि सोनीपत के एक खेल स्कूल में दिसंबर 2021 में एक वेब सीरीज 'रंग दे मोहे' की शूटिंग हुई थी। शूटिंग करने वाली कंपनी का नाम M/s Click On RM Private Ltd है। इसका रजिस्टर्ड कार्यालय 202, मारुति बिजनेस पार्क, वीर देसाई रोड अंधेरी वेस्ट मुंबई है। वेब सीरीज के निर्माता मनीष त्रेहान और निर्देशक राहुल दहिया हैं। शूटिंग के पश्चात करीब 1 साल 4 महीने बाद यह वेब सीरीज 'विरोध' के नाम से मैक्स प्लेयर नाम के ओटीटी (OTT) प्लेटफार्म पर रिलीज कर दी गई।
नहीं ली गई NOC
बताया गया है कि इस वेब सीरीज को रिलीज करने से पहले इसके निर्माता-निर्देशक व कंपनी ने स्कूल प्रबंधन से NOC मांगी थी। स्कूल का दावा है कि उन्होंने सीरीज देखने की मांग की और इसके बाद ही NOC जारी करने को कहा। कंपनी की ओर से वेब सीरीज नहीं दिखाई गई। इस कारण उन्होंने NOC जारी नहीं की। स्कूल की NOC के बिना ही यह वेब सीरीज OTT प्लेटफार्म पर रिलीज कर दी गई।
अभिभावकों में गुस्सा
मैक्स प्लेयर ओटीटी प्लेटफार्म पर विरोध के नाम से यह वेब सीरीज जारी हुई है। फिल्म में अत्यंत आपत्तिजनक सीन दिखाए गए हैं। इसको लेकर स्कूल में पढ़ने वाले बच्चों के अभिभावकों ने विरोध करना शुरू किया तो स्कूल प्रबंधन की नींद टूटी। वेब सीरीज वालों को चेतावनी देते हुए पत्र लिखा कि इससे स्कूल का नाम और लोगो हटाया जाये अन्यथा उनके खिलाफ कानूनी कार्यवाही की जायेगी। इसके बावजूद सीरीज निर्माता कंपनी की ओर से कुछ नहीं किया गया।
सीरीज में छात्रा का यौन शोषण
वेब सीरीज में स्कूल का लोगो, बच्चों की वर्दी एवं विद्यालय का कमला नेहरू स्कूल दर्शाया गया है। वेब सीरीज में अश्लील दृश्य की भरमार है। गाली गलौज भी जमकर हो रहा है। कई अत्यंत आपत्तिजनक सीन दर्शाए गए हैं। बच्चों को हॉस्टल में सिगरेट व शराब पीते हुए दिखाया गया है। स्कूल के खेल प्रशिक्षक को छात्रा से अश्लील मांग करते हुये दिखाया गया है। कुल मिलाकर स्कूल की बदनामी हो रही है, साथ ही उन बच्चों के पिता भी शर्मसार हो रहे हैं, जो कि स्कूल में पढ़ते हैं और होस्टल में रहते हैं।
पुलिस थाने पहुंचा मामला
ओटीटी प्लेटफार्म पर वेब सीरीज के रिलीज होने के साथ ही इसमें दर्शाए गए सीन से स्कूल की बदनामी हो रही है। स्कूल में रहने वाले सभी विद्यार्थी गण, शिक्षक, प्रशिक्षक, अभिभावक गण एवं अन्य कर्मचारी इस वेब सीरीज से आहत हैं। मुद्दा गर्माता देख स्कूल प्रबंधन भी अब इसके निर्माता निर्देशक व कंपनी के खिलाफ पुलिस थाने पहुंच गया है।
स्कूल की वाइस प्रिंसिपल मौसमी घोशाल ने थाना राई में इसको लेकर शिकायत देकर इससे जुड़े व्यक्तियों के खिलाफ कड़ी कार्रवाई की मांग की है। स्कूल प्रबंधन ने वेब सीरीज के निर्माता एवं निदेशक एवं ओटीटी प्लेटफार्म मैक्स प्लेयर के विरूद्ध कार्रवाई की मांग की है। स्कूल की ओर से आपत्तिजनक दृश्य की एक पैन ड्राइव भी पुलिस को सौंपी गई है। पुलिस ने मामले की छानबीन शुरू कर दी है।
इनके खिलाफ केस दर्ज
थाना राई के इंस्पेक्टर देवेंद्र के अनुसार, वेब सीरीज के निर्माता मनीष त्रेहान एवं निदेशक राहुल दहिया एवं ओटीटी प्लेटफार्म मैक्स प्लेयर के खिलाफ IT एक्ट 2000 की धारा 67 के तहत केस दर्ज कर लिया है। पुलिस मामले की छानबीन कर रही है।